Átaki hrundið af stað til að knapar láti ljós sitt skína Landssamband hestamannafélaga og tryggingafélagið VÍS hafa tekið höndum saman um að auka sýnileika knapa og fáka þeirra í svartasta skammdeginu . Verkefnið gengur út á að bjóða sérvalin endurskinsmerki til sölu í tugum verslana um land allt . Til að fyllsta öryggis sé gætt er endurskinið bæði ætlað knapa og hesti þar sem þeir geta orðið viðskila . „ Á síðasta áratug hefur eitt banaslys orðið þar sem ekið var á endurskinslausan knapa og hest . Jafnframt eru þess fjölmörg dæmi að næstum hafi verið ekið á hest og knapa bæði innan og utan hesthúsasvæða . Talsverð hætta er á að hross fælist þegar bíll kemur óvænt að þeim og viðbrögð þeirra þá ófyrirsjáanleg . Þétting byggðar krefst enn frekari árvekni hestamanna gagnvart sýnileika sínum . Hesthús sem áður voru langt frá byggð eru komin í eða við byggðakjarna og öll umferð í nágrenni þeirra þyngst sem því nemur , “ segir í tilkynningu frá LH. Hestamenn , vinir þeirra og vandamenn geta nú auðveldlega fundið nauðsynlegar endurskinsvörur við hæfi sem jafnvel má lauma með í jólapakkann . „ Hestamannafélög eru hvött til að benda félagsmönnum sínum á brýna þörf endurskins því þá sést viðkomandi allt að fimm sinnum fyrr en ella . Sá tími sem þannig gefst getur skipt sköpum . Á facebook síðu verkefnisins er hægt að nálgast upplýsingar um endurskinið og hvaða verslanir taka þátt í því , “ segir jafnframt í hvatningu öryggisnefndar LH.